Ar aizsargātu nosaukumu apzīmēta vīna nozares produkta specifikācijas grozījuma pieteikuma publikācija saskaņā ar Eiropas Parlamenta un Padomes Regulas (ES) Nr. 1308/2013 105. Pantu

(2022/C 379/12)

Šī publikācija dod tiesības divu mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1308/2013 (1) 98. pantam.

PRODUKTA SPECIFIKĀCIJAS GROZĪJUMA PIETEIKUMS

“Colli Bolognesi Classico Pignoletto”

PDO-IT-A0284-AM02

Pieteikuma iesniegšanas datums: 2014. gada 28. augusts

1. Grozījumam piemērojamie noteikumi

Regulas (ES) Nr. 1308/2013 105. pants — grozījums, kas nav maznozīmīgs

2. Grozījuma apraksts un pamatojums

2.1. ACVN “Colli Bolognesi Classico Pignoletto” aizstāšana ar nosaukumu “Colli Bolognesi Pignoletto”

ACVN “Colli Bolognesi Classico Pignoletto” tiek mainīts, svītrojot vārdu “Classico” un iegūstot nosaukumu “Colli Bolognesi Pignoletto”.

Nosaukuma izmaiņas ieviestas saistībā ar diviem specifikācijas grozījumiem — pirmais grozījums ietver jaunu produktu kategoriju iekļaušanu (dzirkstošais vīns un kvalitatīvs dzirkstošais vīns), kuru gadījumā aizliegts izmantot tradicionālo nosaukumu “Classico”. Saskaņā ar konkrētiem valsts un Eiropas Savienības tiesību aktiem un minētā aizsargātā tradicionālā termina definīciju vārdu “Classico” var izmantot produktiem, kas nav dzirkstošie vīni, kuri ražoti visvecākajā izcelsmes apgabalā. Otrais iemesls ir saistīts ar pirmo iemeslu un ietver ražošanas teritoriju, un tiks aprakstīts turpmāk. Ar šo grozījumu paplašina visvecāko izcelsmes apgabalu, kam var piemērot tradicionālo terminu Classico, ietverot arī citus apgabalus ar tādu pašu augsni, klimatiskajiem un audzēšanas apstākļiem, kuros saskaņā ar minētā tradicionālā termina definīciju to nevarēja izmantot.

Tradicionālo terminu Classico var lietot tikai tādam produktu veidam kategorijā “vīns”, ko ražo sākotnējā apgabalā, kurš definēts šim nolūkam. Tāpēc bija jāmaina nosaukums, dzēšot terminu Classico.

Šīs nosaukuma izmaiņas piemēro visai produkta specifikācijai un vienotajam dokumentam visos gadījumos, kad tiek minēts cilmes nosaukums.

2.2. Jaunu vīnkopības produktu kategoriju ieviešana

Produktu kategorijas “pusdzirkstošais vīns”, “dzirkstošais vīns” un “kvalitatīvs dzirkstošais vīns” ir iekļautas papildus kategorijai “vīns”.

Iepriekšējais ACVN “Colli Bolognesi Classico Pignoletto”, kam piemēroja specifisku Itālijas tradicionālo terminu Denominazione di Origine Controllata e Garantita (kontrolēts un garantēts cilmes vietas nosaukums jeb DOCG), ietvēra tikai kategoriju “vīns”. Tomēr galvenās šķirnes “Pignoletto” vīnogas vēsturiski ir audzētas lielākā teritorijā, par ko liecina literatūras avoti un šīs ražošanas teritorijas pārklāšanās ar citu atzītu cilmes vietas nosaukumu ražošanas teritoriju. Citi vīna veidi ar nosaukumu “Pignoletto” tradicionāli ir ražoti un joprojām tiek ražoti no šīm vīnogām. Tāpēc papildus vienīgajai kategorijai “vīns”, kas sākotnēji bija iekļauta ACVN “Colli Bolognesi Classico Pignoletto”, tika iekļautas arī citas produktu kategorijas.

Papildu kategorijas ir “pusdzirkstošais vīns”, “dzirkstošais vīns” un “kvalitatīvs dzirkstošais vīns” Tāpēc, ņemot vērā jaunās kategorijas, pilnīgs vīna veidu saraksts ir šāds: - kategorija “vīns”, Superiore veids; - kategorija “vīns”, Classico Superiore veids; - kategorija “pusdzirkstošais vīns”; - kategorija “dzirkstošais vīns”; - kategorija “kvalitatīvs dzirkstošais vīns”. Mēs arī norādām, ka kategorijas “vīns”Superiore tipam, kam jaunajā produkta specifikācijā norādīts Classico, ražošanas un kvalitātes īpašības nemainās salīdzinājumā ar iepriekšējo specifikāciju. Jaunieviestos veidus (kategorijas “pusdzirkstošais vīns”, “dzirkstošais vīns” un “kvalitatīvs dzirkstošais vīns”) tradicionāli audzēja noteiktajā apgabalā, un tos izveidoja, pateicoties ražotāju un patērētāju augstajam novērtējumam. Tradicionālais termins Superiore ir piešķirts produktiem kategorijā “vīns” (“Colli Bolognesi Pignoletto” un “Colli Bolognesi Pignoletto Classico”), kam ir augsta kvalitāte saskaņā ar valsts tiesību aktos šim terminam paredzētajām prasībām, jo ir īpaši stingri tā ražošanas nosacījumi.

Šis grozījums attiecas uz visu produkta specifikāciju un tām vienotā dokumenta daļām, kurās minētas un reglamentētas jaunās vīna kategorijas (jo īpaši 1.3. un 1.4. iedaļā).

2.3. Izmantoto vīnogu šķirņu kombinācijas paplašināšana

Jaunajiem vīna veidiem ir aprakstīta vīnogu šķirņu kombinācija, īpaši atsaucoties uz papildu vīnogu šķirnēm, ja vien galvenā vīnogu šķirne visām produktu kategorijām ir “Pignoletto”, ko sauc arī par “Grechetto Gentile”. Šīs papildu šķirnes, kuru īpatsvars vīna ražošanā nedrīkst pārsniegt 15 %, ietver citas nearomātiskās balto vīnogu šķirnes, kas piemērotas audzēšanai Emīlijas-Romanjas reģionā. Šajā 15 % daļā var iekļaut arī vīnogu šķirnes “Pinot Nero” un “Pinot Grigio” , lai gan tām ir cita krāsa. Šīs šķirnes, kas jāpārstrādā baltvīnā, to specifisko īpašību dēļ uzskata par īpaši piemērotām pusdzirkstošo un dzirkstošo vīnu ražošanai.

Šis grozījums attiecas uz produkta specifikācijas 2. punktu un nemaina vienoto dokumentu.

2.4. Ražošanas teritorijas paplašināšana

Salīdzinājumā ar iepriekšējo produkta specifikāciju ražošanas teritorijas paplašināšana pamatojas uz faktu, ka vīnogu šķirne “Pignoletto” vēsturiski ir audzēta, pārstrādāta vīnā un pildīta pudelēs Boloņas un Modēnas provinču kaimiņreģionu lielākā teritorijā ar līdzīgām fizikālajām un klimata iezīmēm.

Turklāt pēc attiecīgā ACVN ražošanas teritorijā iekļauto piecu pašvaldību (Bazzano, Castello di Serravalle, Crespellano, Monteveglio un Savigno) apvienošanas 2014. gadā, lai izveidotu jaunu pašvaldību Valsamoggia, ražošanas teritorijas un tās robežu apraksts ir ticis attiecīgi mainīts.

Ražošanas teritorijas paplašināšanu pamato fakts, ka visai noteiktajai teritorijai ir tādi paši augsnes un klimatiskie apstākļi, kas ir īpaši labvēlīgi vīnogu šķirnes “Pignoletto” vīnogulāju audzēšanai. Tāpēc šajā grozījumā vienā specifikācijā attiecībā uz ACVN “Colli Bolognesi Pignoletto” ir iekļauti visi vīna veidi, ko ražo no šīs vīnogu šķirnes, — attiecīgajā kalnainajā apvidū šiem vīniem ir visaugstākā kvalitāte, tāpēc tiem var izmantot tradicionālo itāļu apzīmējumu Denominazione di Origine Controllata e Garantita. Šajā kontekstā termins Classico ir piemērojams tikai kategorijai “vīni” un tikai produktiem no visvecākās ražošanas teritorijas, kam izmanto tradicionālo itāļu terminu. Grozījuma mērķis ir arī izvairīties no patērētāju un ražotāju iespējamām neskaidrībām un panākt, ka tie spēj pareizi identificēt vīnu, kuru klasificē kā “Pignoletto” un kura visi veidi tiek ražoti no “Pignoletto” šķirnes vīnogām, skaidrāk parādot, ka šis vīns ir daudzveidīgs, ņemot vērā visus tā tradicionāli ražotos veidus.

Šis grozījums attiecas uz produkta specifikācijas 3. punktu un vienotā dokumenta 1.6. punktu (noteiktais ģeogrāfiskais apgabals), kā arī 1.8. punktu (saikne ar ģeogrāfisko apgabalu).

2.5. Vīnogulāju audzēšanas noteikumu pielāgošana

Ir iekļauti jaunieviesto vīna veidu ražošanas noteikumi un daži audzēšanas paņēmienu jauninājumi. Šajā ziņā ir atļautas tikai dārza režģu un vienkāršās vai dubultās atbalsta metodes; nav pieļaujama “stara” atbalsta metode. Turklāt, lai noteiktu ražošanas noteikumus jaunieviestajiem vīna veidiem, ir iekļauti attiecīgie ražošanas parametri (vīnogu ražība no viena hektāra).

Šis grozījums attiecas uz produkta specifikācijas 4. punktu un vienotā dokumenta 1.5.2. punktu.

2.6. Vīndarības standartu atjaunināšana

Noteikumi par dažādu vīnkopības produktu kategoriju ražošanu un apstrādi ir grozīti, lai padarītu tos skaidrākus. Tas pats attiecas uz saistītajām atkāpēm šādu darbību veikšanai tiešā ražošanas teritorijas apkaimē vai kaimiņu administratīvajās teritorijās saskaņā ar spēkā esošajiem ES tiesību aktiem.

Šie noteikumi ir atjaunināti, lai ņemtu vērā jauna veida vīnu iekļaušanu specifikācijā. Proti, pusdzirkstošā, dzirkstošā un kvalitatīvā dzirkstošā vīna apstrāde var notikt visā noteiktajā ražošanas teritorijā, kā arī tiešā apkaimē (visā Boloņas pašvaldības teritorijā) un kaimiņu administratīvajā apgabalā (visā Castelvetro di Modena pašvaldības teritorijā).

Šis grozījums attiecas uz produkta specifikācijas 5. punktu un vienotā dokumenta 1.9. punktu (Papildu nosacījumi — atkāpe attiecībā uz ražošanu noteiktajā ģeogrāfiskajā apgabalā).

2.7. Ķīmisko, fizikālo un organoleptisko īpašību iekļaušana jauniem vīna veidiem un izmaiņas minimālajā kopējā skābumā Classico tipa vīnam

Ir aprakstītas ķīmiskās, fizikālās un organoleptiskās īpašības jaunajiem vīna veidiem, kas iekļauti specifikācijā. Turklāt Classico tipa vīnam minimālais kopējais skābums ir samazināts no 4,5 g/l līdz 4 g/l.

Ir sīki aprakstītas to jauno vīna veidu ķīmiskās un organoleptiskās īpašības, kas tiek ražoti ar ACVN “Colli Bolognesi”, iegūstot šo informāciju no minētās specifikācijas un padarot šīs īpašības skaidrākas attiecībā uz uztveramajiem ziedu un augļu aromātiem. Turklāt tika uzskatīts, ka Classico tipa vīnam bija jāsamazina minimālais kopējais skābums līdz 4 g/l, jo pēdējā desmitgadē reģistrēto klimata pārmaiņu dēļ bija augsta temperatūra, kas, kā zināms, sekmē kopējā skābuma samazināšanos. Šo grozījumu arī veica, jo produkta specifikācijā ir paredzēts pienākums attiecībā uz vīnogām ar minimālo dabisko spirta saturu 12 tilp. %.

Šis grozījums attiecas uz produkta specifikācijas 6. punktu un vienotā dokumenta 1.4. punktu (Vīna(-u) apraksts).

2.8. Marķējuma un noformējuma noteikumu atjaunināšana

Ir iekļautas marķējuma un noformējuma izmaiņas attiecībā uz jaunieviestajām produktu kategorijām (pusdzirkstošais vīns, dzirkstošais vīns un kvalitatīvs dzirkstošais vīns). Turklāt saskaņā ar valsts tiesību aktiem ir iekļauts obligātais marķēšanas noteikums saistībā ar attiecīgās kategorijas “pusdzirkstošais vīns” norādi “otrējā raudzēšana pudelē”, lai informētu patērētājus par iespējamo duļķainību sekundārās fermentācijas atlieku dēļ.

Šis grozījums attiecas uz produkta specifikācijas 7. un 8. punktu un vienotā dokumenta 1.9. punktu (Papildu nosacījumi — marķēšanas papildu nosacījumi).

2.9. Saiknes ar ģeogrāfisko apgabalu atjaunināšana

Saiknes apraksts ir grozīts, iekļaujot sīkāku tās vides iezīmju un to cilvēkfaktoru aprakstu, kas vīniem nodrošina to īpašās iezīmes saistībā ar dažādām iekļautajām produktu kategorijām. Saiknes apraksts ir atjaunināts, lai ņemtu vērā jaunu produktu kategoriju (pusdzirkstošais vīns, dzirkstošais vīns un kvalitatīvs dzirkstošais vīns) iekļaušanu un ražošanas teritorijas paplašināšanu. Ir arī sīkāk aprakstītas vīnu īpašās iezīmes, izvairoties no vispārējiem terminiem un katrai produktu kategorijai norādot tās saikni ar ģeogrāfisko apgabalu (ieskaitot dabas un cilvēka radītus faktorus).

Šis grozījums attiecas uz produkta specifikācijas 9. punktu un vienotā dokumenta 1.8. punktu (Saikne ar ģeogrāfisko apgabalu).

2.10. Iepakošana noteiktajā apgabalā

Veicot redakcionālu grozījumu, vienotā dokumenta attiecīgā 1.9. iedaļa tagad ietver tādu pienākumu pildīt pudelēs vīnu norādītajā apgabalā, kas jau bija iekļauts iepriekšējā produkta specifikācijā, bet ko kļūdas pēc neiekļāva vienotajā dokumentā.

VIENOTAIS DOKUMENTS

1. Produkta nosaukums

Colli Bolognesi Pignoletto

2. Ģeogrāfiskās izcelsmes norādes veids

ACVN – aizsargāts cilmes vietas nosaukums

3. Vīnkopības produktu kategorijas

1. Vīns

4. Dzirkstošais vīns

5. Kvalitatīvs dzirkstošais vīns

8. Pusdzirkstošais vīns

4. Vīnu apraksts

“Colli Bolognesi Pignoletto”Superiore (kategorija “vīns”)

Krāsa: vidējas intensitātes salmu dzeltena, dažkārt ar zaļganu nokrāsu, vai tumši salmu dzeltena.

Smarža: izsmalcināta, ar balto ziedu (maijpuķīšu, jasmīnu) un gatavu dzelteno augļu (bumbieru un ābolu, dažkārt ananāsu) notīm.

Garša: no sausas līdz vidēji sausai, harmoniska, ar mandeļu un citrusaugļu notīm, dažkārt viegli rūgtena.

Minimālais kopējais spirta saturs tilpuma %: 11,5 % tilp.

Minimālais bezcukuru ekstrakta saturs: 15 g/l.

Ja tabulā vērtības nav norādītas, attiecīgie analītiskie parametri atbilst robežvērtībām, kuras noteiktas valsts un ES tiesību aktos.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) Minimālais kopējais skābums izteikts vīnskābē — 4 grami uz litru Maksimālais gaistošais skābums (miliekvivalentos litrā) Maksimālais kopējais sēra dioksīda saturs (miligramos litrā)

“Colli Bolognesi Pignoletto”Classico Superiore (kategorija “vīns”)

Krāsa: dažādas intensitātes salmu dzeltena, arī tumši salmu dzeltena, dažkārt ar zaļu nokrāsu.

Smarža: intensīva, izsmalcināta, balto ziedu (maijpuķīšu, jasmīnu) un gatavu dzelteno augļu (bumbieru un ābolu, dažkārt ananāsu) toņi.

Garša: sausa, silta, harmoniska, ar mandeļu un citrusaugļu, dažkārt vaniļas, toņiem.

Minimālais kopējais spirta saturs tilpuma %: 12 % tilp.

Minimālais bezcukuru ekstrakta saturs: 16 g/l.

Ja tabulā vērtības nav norādītas, attiecīgie analītiskie parametri atbilst robežvērtībām, kuras noteiktas valsts un ES tiesību aktos.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) Minimālais kopējais skābums izteikts vīnskābē — 4 grami uz litru Maksimālais gaistošais skābums (miliekvivalentos litrā) Maksimālais kopējais sēra dioksīda saturs (miligramos litrā)

“Colli Bolognesi Pignoletto”, kategorija “pusdzirkstošais vīns”.

Putas: smalkas un gaistošas.

Krāsa: salmu dzeltena,

Smarža: viegli aromātiska, balto ziedu (vilkābeles) un viegli gatavu dzelteno augļu (bumbieru un ābolu) toņi.

Garša: sausa, harmoniska, svaiga, skābena, ar citrusaugļu pēcgaršu, dažkārt viegli rūgtena.

Minimālais kopējais spirta saturs tilpuma %: 11 % tilp.

Minimālais bezcukuru ekstrakta saturs: 15 g/l.

Ja tabulā vērtības nav norādītas, attiecīgie analītiskie parametri atbilst robežvērtībām, kuras noteiktas valsts un ES tiesību aktos.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) Minimālais kopējais skābums izteikts vīnskābē — 4 grami uz litru Maksimālais gaistošais skābums (miliekvivalentos litrā) Maksimālais kopējais sēra dioksīda saturs (miligramos litrā)

“Colli Bolognesi Pignoletto”, kategorija “dzirkstošais vīns” un “kvalitatīvs dzirkstošais vīns”.

Putas: smalkas, noturīgas.

Krāsa: dažādas intensitātes salmu dzeltena, arī tumši salmu dzeltena.

Smarža: viegli aromātiska, izsmalcināta, balto ziedu (vilkābeles, maijpuķīšu, jasmīnu) un viegli gatavu dzelteno augļu (bumbieru un ābolu) toņi, intensīvāka kategorijā “kvalitatīvs dzirkstošais vīns”.

Garša: piesātināta, harmoniska, svaiga, skābena ar citrusaugļu pēcgaršu, diapazonā no bruta līdz ekstra sausai.

Minimālais kopējais spirta saturs tilpuma %: 11 % tilp.

Minimālais bezcukuru ekstrakta saturs: 13 g/l.

Ja tabulā vērtības nav norādītas, attiecīgie analītiskie parametri atbilst robežvērtībām, kuras noteiktas valsts un ES tiesību aktos.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) Minimālais kopējais skābums izteikts vīnskābē — 5 grami uz litru Maksimālais gaistošais skābums (miliekvivalentos litrā) Maksimālais kopējais sēra dioksīda saturs (miligramos litrā)

5. Vīndarības metodes

a. Galvenās vīndarības metodes

Pusdzirkstošā vīna ražošana — otrējā raudzēšana

Īpašās vīndarības metodes

Pusdzirkstošos vīnus ražo, izmantojot otrējo spirta raudzēšanu, — galvenokārt autoklavēšanu (Charmat/Martinotti paņēmiens). Tomēr otrējā spirta raudzēšana tiek veikta arī pudelē. Šajā gadījumā vīns var būt duļķains fermentācijas atlieku dēļ.

Dzirkstošā vīna / kvalitatīva dzirkstošā vīna ražošana — otrējā raudzēšana

Īpašās vīndarības metodes

Šos vīnus apstrādā, ar otrējo spirta raudzēšanu (galvenokārt ar autoklavēšanu — Charmat metodi) iegūstot dzirkstošos vīnus. Tomēr saskaņā ar ES tiesību aktiem otrējā spirta raudzēšana notiek arī pudelē (tradicionālais paņēmiens).

b. Maksimālā raža

“Colli Bolognesi Pignoletto”Classico Superiore (kategorija “vīns”)

58,5 hektolitri no hektāra

“Colli Bolognesi Pignoletto”Superiore (kategorija “vīns”)

77 hektolitri no hektāra

“Colli Bolognesi Pignoletto”, kategorija “pusdzirkstošais vīns”, “dzirkstošais vīns” un “kvalitatīvs dzirkstošais vīns”

84 hektolitri no hektāra

6. Noteiktais ģeogrāfiskais apgabals

ACVN “Colli Bolognesi Pignoletto” ražošanas teritorijas ietver:

Boloņas provincē — Marzabotto, Monte San Pietro, Pianoro, Sasso Marconi, Bologna, Casalecchio di Reno, Monterenzio, San Lazzaro di Savena, Valsamoggia un Zola Predosa pašvaldību;

Modēnas provincē — Savignano sul Panaro pašvaldību.

ACVN “Colli Bolognesi Pignoletto”Superiore, ko apzīmē ar tradicionālo terminu Classico, ražošanas teritorija ietver:

Boloņas provincē — Monte San Pietro, Casalecchio di Reno, Sasso Marconi, Valsamoggia un Zola Predosa pašvaldību;

Modēnas provincē — Savignano sul Panaro pašvaldību.

7. Galvenā(-ās) vīna vīnogu šķirne(-es)

Pignoletto B. — Grechetto Gentile

8. Saiknes apraksts

8.1. “Colli Bolognesi Pignoletto”, kategorija “vīns”, “pusdzirkstošais vīns”, “dzirkstošais vīns” un “kvalitatīvs dzirkstošais vīns”

Saiknei būtiskie dabas faktori

Ražošanas teritorijas paugurainais reljefs ietver pakalnu piekāji un vidusdaļu no Val Samoggia ielejas rietumos līdz lielajai Reno upes ielejai un mazākām Samodžas un Lavino straumju ielejām, kā arī Idičes upei austrumos. Ieleju novietojums ziemeļu–dienvidu virzienā sekmē vēju plūsmu un nodrošina vīna dārzu pamata ekspozīciju austrumu/dienvidaustrumu virzienā. Tāpēc vīna dārzi atrodas vējainā un gaišā vietā, kas ir īpaši piemērota vīnogulāju augšanai.

Šī teritorija ietver turpmāk norādītos galvenos ģeoloģiskos laukus.

Contrafforti e Rupi (atradzes un klinšu bluķi) — īpaši plašs lauks, kas ietver Lavino un Reno ielejas, kurām raksturīgs izteikts reljefs, plakani klinšu bluķi vai formas, ko veido merģeļa un drupu iežu slāņi.

I Colli con Frane e Calanchi (pakalni ar zemes nogruvumiem un aizām) — pa kreisi no Lavino, kur ir izteikts kontrasts starp lēzenām, apstrādātām nogāzēm un ieplakveida aizām ar bieži notiekošiem zemes nogruvumiem. Augsne galvenokārt sastāv no krama māliem, mālu struktūrām ar kaļķveida, smilšakmens, merģeļa un drupu iežu akmeņiem.

I Primi Colli (pauguru pakāje) — lauks pa kreisi no Reno starp pauguriem un līdzenumu. Lēzens profils ar garām pārkarēm, kuras pazeminās ielejas virzienā. Ielejas nav dziļas un ar dzeltenām smiltīm grēdās.

Piana dei Fiumi Appenninici (Apenīnu upju līdzenums): lauks, kas ietver ieleju apakšējās daļas un upju iztekas. Augsne lielākoties nav īpaši smalka un sastāv no rupjiem materiāliem.

Noteiktajā ģeogrāfiskajā apgabalā vīnogulāju audzēšana ir plaši izplatīta. Tā parasti notiek 50 līdz 400 metrus virs jūras līmeņa, smalkās augsnēs ar dažādu kaļķakmens saturu, kas parasti atrodas raupjās nogāzēs ar krama mālu un pakalnu piekājē, kā arī vidēji smalkās augsnēs ar lielu sanesu un kaļķakmens daudzumu, kas atrodas Colli con Frane e Calanchi un Primi Colli laukos. Kas attiecas uz klimatu, šajā teritorijā vidējais gada nokrišņu daudzums ir no 800 mm līdzenumā līdz 1 200 mm pakalnu augšējā daļā, bet vidējā temperatūra — no 14 °C līdz 12 °C. Pakalnu apakšējā daļā ir vidējs ūdens trūkums (līdz 350 mm gadā), ko var uzskatīt par pozitīvu faktoru vīna ražošanas kvalitātes nodrošināšanai, ņemot vērā, ka zināms ūdens trūkuma radītais stress vasarā palielina cukura koncentrāciju un aromātvielu izstrādi vīnogās, kas nogatavojas. Tomēr aptuveni 400 metrus virs jūras līmeņa ir daudz liekā ūdens.

Siltuma daudzums ir diapazonā no 4 500 līdz 4 900 grāddienām pakalnu apakšējā daļā, lai gan augstumā, kas ir 400 m virs jūras līmeņa, šis rādītājs ir mazāks par 4 500. Šajā teritorijā Winkler rādītājs nepārsniedz aptuveni 2 100 zonās ar zemāku augstumu virs jūras līmeņa.

Ņemot vērā iepriekš norādīto, vīnu iezīmes ir cieši saistītas ar vidi, kam raksturīgas māla un kaļķakmens augsnes, izteiktas temperatūras atšķirības naktī un dienā, starjauda un pietiekama nokrišņu daudzuma un ūdens stresa periodi, kas seko cits citam. Šādi apstākļi ir labvēlīgi vīnogulāju attīstībai un vīnogu nogatavošanās procesam un nodrošina pienācīgu skābumu un cukura saturu. Papildus citām “Pignoletto” šķirnes kvalitatīvajām un organoleptiskajām īpašībām minētais var ietekmēt vīnus.

Proti, vīnogu šķirņu kombinācija vīna dārzos ietver galveno vīnogu šķirni “Pignoletto”, ko parasti audzē noteiktajā teritorijā. Citas šajā teritorijā tradicionāli audzētas sekundārās vīnogu šķirnes arī izmanto ražošanā, piemēram, “Pinot Bianco”, “Chardonnay”, “Sauvignon”, “Riesling Italico”, “Pinot Grigio” un “Pinot Nero”, no kā ražo baltvīnu, raudzējot miziņas.

8.2. “Colli Bolognesi Pignoletto”, kategorija “vīns”, “pusdzirkstošais vīns”, “dzirkstošais vīns” un “kvalitatīvs dzirkstošais vīns”

Saiknei būtiskie vēsturiskie faktori un cilvēkfaktori

Senās Romas impērijas laikā “Colli Bolognesi Pignoletto” vīnu ražošanas teritorijā vīnogulāju rindas tika piesietas pie augošiem kokiem saskaņā ar etrusku ieviesto tradīciju, ko vēlāk attīstīja galli. Ir skaidri pierādījumi par to, ka paugurainā zeme uz dienvidiem no Bononia (tagad Boloņa) tika piešķirta zināmajā pasaulē notikušo militāro kampaņu veterāniem, kas šo zemi apstrādāja; to apliecina senie vīna glabāšanas trauki, kas atrasti dažās vietās teritorijā, kura tagad ietilpst Valsamoggia pašvaldībā.

Ar m. ē. 937. gadu datētā dokumentā, kurā Boloņas bīskaps Alberto nodod Parmas bīskapam abatiju un aptuveni 30 vīna dārzus, ir minēti arī vīnogulāji, kas aug Monteveglio pakalnos. Turklāt ir arī vairākas biogrāfijas no viduslaiku sākuma, kas apliecina lauku mūku centienus un apņēmību attīstīt vīnogulāju audzēšanu.

14. gs. Pier de’ Crescenzi visnozīmīgākajā viduslaiku agronomijas izdevumā Liber Ruralium commodorum (XII sējumā) aprakstīja tajā laikā patērētā baltvīna organoleptiskās īpašības. Šis vīns bija zināms kā vīns ar patīkamu garšu un bagātīgām, zeltainām putām. Tas liecina, ka pusdzirkstošie vīni jau bija labi zināmi un plaši izplatīti vēsturiski ražotie vīni. 16. gs. ir vairākas atsauces uz uve pignole (“Pignoletto” vīnogas), kas bija plaši zināmas to īpašību dēļ, un uz aktīvo tirdzniecību. Šā vīna vēsturisko raksturu arī apliecina 1881. gada izdevums Bullettino Ampelografico, kurā norādīts, ka “Pignoletto” vīns tiek ražots no vīnogām, kas aug pakalnos uz dienvidiem no Boloņas. To līdzība pašreizējai “Pignoletto” vīnogu šķirnei ir pārsteidzoša.

Laika gaitā zinātniskais un tehnoloģiskais progress ir palīdzējis konsolidēt un uzlabot tradicionālos paņēmienus, ko izmantoja “Colli Bolognesi Pignoletto” vīnu ražošanai. Pieredzi, ko cilvēki guvuši, gadsimtiem ilgi apstrādājot šos pakalnus, papildina būtiska vīndarīšanas un agronomijas attīstība. Šo faktoru rezultātā audzētāji ir izvēlējušies režģa, divu trošu un guyot atbalsta metodes, īsi apgriežot atvases, un šīs metodes ir izrādījušās vispiemērotākās kvalitatīvu produktu iegūšanai. Pat šobrīd audzēšanas paņēmieni, stādīšanas attālumi un apgriešanas sistēmas ir tradicionālas un paredzētas, lai panāktu vīna dārzu vislabāko un visracionālāko izmantošanu nolūkā atvieglot audzēšanu un nodrošināt lapu racionālu kontroli. Arī vīndarīšanas metodes ir tradicionālās metodes, kas lietotas tādu parasto, pusdzirkstošo vai dzirkstošo baltvīnu veidu ražošanai izmantotajās tradicionālajās teritorijās, kas izklāstīti specifikācijā. Kas attiecas uz vīndarību, šajā teritorijā vienmēr ir ražots ievērojams daudzums baltvīna — šī prakse ir kļuvusi aizvien izplatītāka vairāku desmitgažu laikā attiecībā uz pusdzirkstošajiem vīniem, kas ir tikai dabiski, ņemot vērā bagātīgo vietējo virtuvi ar samērā lielu tādu ēdienu īpatsvaru, kur ir liels tauku saturs. Tomēr laika gaitā ir attīstījušies izmantotie paņēmieni, proti, seno otrējās raudzēšanas pudelē praksi ir aizstājusi modernā fermentācija tvertnēs atbilstoši Martinotti-Charmat metodei. Pēdējo desmitgažu laikā tas ir ļāvis uzlabot raugu izvēles un dzidrināšanas procesa efektivitāti, uzlabojot smaržas īpašības un ļaujot iegūt patīkamāku galaproduktu.

8.3. “Colli Bolognesi Pignoletto”, kategorija “vīns”

Informācija par produkta kvalitāti/iezīmēm, kas tieši saistāmas ar ģeogrāfisko izcelsmi, un saikne ar ģeogrāfisko apgabalu.

“Colli Bolognesi Pignoletto” (kategorija “vīns”) ķīmiskās un organoleptiskās īpašības ir cieši saistītas ar vides īpašībām māla augsnēs, jo īpaši kaļķainās augsnēs, kas dod šim produktam tā īpašo minerālu sastāvu. Nedzirkstošo vīnu galvenokārt iegūst no vīnogulājiem, kas ir sasnieguši vismaz 15 gadu vecumu, kad vīnogu sastāvs ir koncentrētāks un ir mazāka ražība no hektāra. Šīm ielejām raksturīgās temperatūras izmaiņas ļauj panākt izteiktāku aromātu, bet dienas un nakts temperatūras pārmaiņas nogatavošanās periodā un optimāla vīna dārzu ekspozīcija palīdz pastiprināt vīnogu aromātiskās īpašības un ļauj tām īpaši labi uzkrāt cukurus, kuri ietekmē vīnu īpašības. Lai saglabātu konkrētas organoleptiskās “Pignoletto” vīnogu īpašības, vīnogu spiešanas ciklus un fermentācijas temperatūru un ilgumu rūpīgi pārvalda, lai iegūtu vīnus ar aprakstītajām īpašībām, tādējādi papildinot iepriekš aprakstīto vides faktoru un dažādu cilvēkfaktoru mijiedarbības rezultātu, kurš gūts tās pieredzes un zināšanu rezultātā, ko vīna nozares uzņēmumi ir pakāpeniski uzlabojuši.

8.4. “Colli Bolognesi Pignoletto”, kategorija “pusdzirkstošais vīns”, “dzirkstošais vīns” un “kvalitatīvs dzirkstošais vīns”

Informācija par produkta kvalitāti/iezīmēm, kas tieši saistāmas ar ģeogrāfisko izcelsmi, un saikne ar ģeogrāfisko apgabalu.

Ģeogrāfiskā vide, kā arī cilvēkfaktori, kas tradicionāli ietekmējuši vīnogu enoloģiskās īpašības, un apstrādes tehnoloģijas nosaka pusdzirkstošo, dzirkstošo un kvalitatīvo dzirkstošo vīnu ķīmiskās, fizikālās un organoleptiskās īpašības.

Kontinentālais klimats, ar oļiem un sanesām bagātīgās augsnes, labas drenāžas īpašības, pietiekama ūdens pieejamība un dienas un nakts temperatūras izmaiņas (galvenokārt vasarā) ļauj ķekariem nobriest un vīnogām saglabāt aromātu un skābumu, kad dod tām tipiski svaigo garšu. Šīs teritorijas augsnes un klimata iezīmes padara to piemērotu vīnogu ar vidēju cukura daudzumu un pievilcīgu skābuma līmeni ražošanai. Šos vīnus galvenokārt ražo no jaunākiem un tāpēc aktīvāk augošiem vīnogulājiem, kas iestādīti bagātīgās augsnēs, kuras ir mazāk vērstas pret dienvidiem un tāpēc ne tik labvēlīgas vīnogu pilnīgai nobriešanai. Tas garantē lielāku skābumu, kas ir izcili piemērots pusdzirkstošo, dzirkstošo un kvalitatīvo dzirkstošo vīnu ražošanai.

Tehnoloģiskās inovācijas dēļ senā otrējās raudzēšanas pudelēs metode, ko izmantoja līdz pat pagājušajam gadsimtam, ir aizstāta ar ražošanu tvertnēs (Charmat paņēmiens), lai iegūtu vīnu ar lielāku spiedienu, ko izraisa dabiskās fermentācijas rezultātā radies oglekļa dioksīds. Otrējās raudzēšanas rezultātā pusdzirkstošais vīns var būt duļķains, pateicoties fermentācijas atliekām. Nesen popularitāti atkal ir guvusi otrējā raudzēšana, ko bieži reklamē kā jaunu paņēmienu, kurš apvieno revolucionāras tehnoloģijas un teritorijas senās tradīcijas. Tas apstiprina, ka vīnu unikālās īpašības izriet no sinerģijas starp noteiktās vīnogu šķirnes un ražošanas teritorijas konkrētajām īpašībām un cilvēku centieniem un pieredzes, ļaujot iegūt vīnus ar kompleksu un patīkamu garšu un aromātu.

9. Būtiski papildu nosacījumi

Atkāpe attiecībā uz vīndarību un pārstrādi noteiktajā ģeogrāfiskajā apgabalā

Tiesiskais regulējums:

ES tiesību akti

Papildu nosacījuma veids:

atkāpe par ražošanu noteiktajā ģeogrāfiskajā apgabalā.

Nosacījuma apraksts:

Atbilstoši atkāpei, kas noteikta Regulas (EK) Nr. 607/2009 6. panta 4. punkta a) un b) apakšpunktā, kā arī noteiktajā ražošanas teritorijā vīndarības procesa laikā pusdzirkstošā, dzirkstošā un kvalitatīvā dzirkstošā vīna apstrāde var arī notikt tiešā apkaimē (visā Boloņas pašvaldības teritorijā) un kaimiņu administratīvajā apgabalā (visā Castelvetro di Modena pašvaldības teritorijā).

Šādi ņem vērā tradicionālo un konsolidēto ražošanu, ko šajās teritorijās veic uzņēmēji.

Pildīšana pudelēs noteiktajā apgabalā

Tiesiskais regulējums:

ES tiesību akti

Papildu nosacījuma veids:

pildīšana pudelēs noteiktajā ģeogrāfiskajā apgabalā.

Nosacījuma apraksts:

Iepildīšanu pudelēs veic tikai norādītajā teritorijā, jo ir jāaizsargā ACVN “Colli Bolognesi Pignoletto” vīnu kvalitāte, jāgarantē to izcelsme un jānodrošina, ka kontrole notiek atbilstošajā laikā, ir iedarbīga un rentabla.

Ir pamats uzskatīt, ka transportēšana un pildīšana pudelēs ārpus ražošanas apgabala var apdraudēt “Colli Bolognesi Pignoletto” vīnu kvalitāti, jo tie var tikt pakļauti redoksreakcijām, pēkšņām temperatūras izmaiņām un mikrobioloģiskam piesārņojumam, kas var negatīvi ietekmēt to fizikāli ķīmiskās īpašības (minimālo kopējo skābumu, minimālo bezcukuru ekstraktu utt.) un organoleptiskās īpašības (krāsu, smaržu un garšu).

Šie riski palielinās, palielinoties transportēšanas attālumam.

Savukārt pildīšana pudelēs izcelsmes apgabalā, kad vīna partiju pārvadā tikai nelielā attālumā (ja šos vīnus vispār pārvadā), palīdz saglabāt šā produkta iezīmes un kvalitāti.

Minētie aspekti, kā arī pieredze un dziļas tehniskās un zinātniskās zināšanas par vīnu īpašajām iezīmēm, ko gadu gaitā ieguvuši ACVN “Colli Bolognesi Pignoletto”produkta ražotāji, nodrošina, ka pildīšanu pudelēs var veikt izcelsmes apgabalā, izmantojot vislabākos tehnoloģiskos piesardzības pasākumus, lai saglabātu visas šajā specifikācijā izklāstīto vīnu fizikālās, ķīmiskās un organoleptiskās īpašības.

Vēl viens mērķis, kura dēļ pildīšanai pudelēs jānotiek ražošanas apgabalā, ir nodrošināt, ka kompetentā struktūra savus uzraudzības pienākumus var veikt pēc iespējas efektīvāk, rezultatīvāk un izmaksu ziņā lietderīgāk. Ārpus ražošanas apgabala šo prasību izpildi nevar nodrošināt tādā pašā mērā.

Ražošanas teritorijā kontroles iestāde var plānot savas pārbaudes, lai nodrošinātu, ka tā savlaicīgi ierodas pārbaudes vizītēs visos attiecīgajos uzņēmumos, kad tiek pildīts pudelēs ACVN “Colli Bolognesi Pignoletto” vīns, pamatojoties uz piemērojamo kontroles plānu.

Mērķis ir nodrošināt, ka sistemātiski tiek iepildīts pudelēs tikai ACVN “Colli Bolognesi Pignoletto” vīns. Tas, radot vien nelielas izmaksas ražotājiem, ļauj sasniegt labākus rezultātus pārbaužu rezultativitātes ziņā ar mērķi nodrošināt patērētājiem maksimālas vīna autentiskuma garantijas.

Turklāt saskaņā ar spēkā esošajiem valsts tiesību aktiem, kā arī esošo tiesību aizsardzībai fasēšanas uzņēmumi var pieprasīt atkāpi, lai turpinātu iepildīšanu pudelēs savā ražotnēs, kas atrodas ārpus norādītās teritorijas. To var izdarīt, iesniedzot attiecīgu pieteikumu Zemkopības, pārtikas un mežsaimniecības politikas ministrijai, kā arī dokumentāciju, kas apliecina, ka tie ir pildījuši pudelēs vīnus vismaz divus no pieciem gadiem (nav obligāti jābūt diviem secīgiem gadiem) tieši pirms “Colli Bolognesi Pignoletto” atzīšanas par ACVN.

Pienākums iekļaut terminu “otrējā raudzēšana” attiecībā uz “Colli Bolognesi Pignoletto” pusdzirkstošo vīnu

Tiesiskais regulējums:

valsts tiesību aktos.

Papildu nosacījuma veids:

papildu noteikumi attiecībā uz marķējumu.

Nosacījuma apraksts:

Termins rifermentazione in bottiglia (atkārtota fermentācija pudelē) ir obligāti jānorāda “Colli Bolognesi Pignoletto”Frizzante (pusdzirkstošā vīna) etiķetē, ja šā vīna atkārtotā fermentācija notiek pudelē.

Šīs nosacījums atbilst valsts tiesību aktiem (2016. gada 12. decembra Likuma Nr. 238 19. panta 1. punkta f) apakšpunkts), jo īpaši, lai informētu patērētājus par vīna duļķainību, jo pudelē ir fermentācijas atliekas.

Saite uz produkta specifikāciju

https://www.politicheagricole.it/flex/cm/pages/ServeBLOB.php/L/IT/IDPagina/14865

(1) OV L 347, 20.12.2013., 671. lpp.